Die inpak begin – toortsie.com
Die inpak begin
Januarie 10, 2017 Januarie 17, 2017 ~ Toortsie
Die inpak het begin vir die groot trek. Plaasjapie word semi-dorpsmeisie.
Ekself pak elke item in, sorteer, draai toe, skryf neer wat in die boks kom. Alles word gedokumenteer. Die boks kry ‘n nommer, dit word op die rekenaar aangeteken: Inhoud in detail, waar in die huis dit solank gestoor word, in watter vertrek moet dit neergesit word on die nuwe huis, moet dit dadelik uitgepak word of moet dit net so weggebêre word vir ‘n moontlike volgende skuif?
Soos wat ek begin om die huisgoedjies een vir een toe te draai in koerantpapier, draai ek herinneringe daarmee saam toe. Pragtige blou Veniësiese glas blompotjie wat Anna 33 jaar gelede vir my gegee het; ‘n Massiewe blompot van Kobus waarin net so ‘n groot bos blomme in was, nog blompotte van hom af, soms vir ‘n verjaarsdag, soms in die hospitaal, elkeen oorspronklik gevul met blomme; Glas kersblakers wat tannie Dina en ook my studentemaats vir my 21ste verjaarsdag gegee het; Glaspotte wat ek een keer by Oriëntal Plaza gekoop het, ek was so bang! Hoeveel glas blompotte van my ma. Ag, sy was só lief vir mooi glas en blomme, ek neem hopeloos te min kere vir haar blomme! Besonderse glas melk- en suikerpotjie wat Francois en Lucille as trougeskenk gegee het.
Ek kom op goed af waarvan ek al vergert het, goed wat ek beslis weer wil afstof en gebruik.
Die lewe is goed. Dankie vir soveel herinneringe oor jare opgebou. Dankie dat ek nog die verstand het om die herinneringe op te roep. Dankie dat ek nog die fisiese kragte het om die goed self uit te sorteer en weg te gee wat nie meer nodig is nie.
Hierdie inpakkery gaan nie ‘n oornagbesigheid wees nie, daar gaan tyd saam met dit verloop, maar so saam met dit kry ek ook kans vir afskeid neem, dinge in my kop en hart te verwerk en met nuwe moed uit te sien na die volgende fase in my lewe.
Na aanleiding van sommige van die kommentare reeds ontvang, vra ek nou: Watter tips het julle vir my om die pakwerk te vergemaklik? Watter geheimpies het julle? Wat kan julle my leer? Ek het ‘n leerbare gees, so enige raad is welkom, dankie. 🙂
Finesse: Ons hou plaastroue
‹ PreviousLiewe Anneli
Next ›Banting en eiers en alkohol.
46 thoughts on “Die inpak begin”
Januarie 10, 2017 om 2:40 nm
Dis mooi. En die herinneringe ook.
Toorts, het ek n inskrywing gemis? Hoekom trek jy? In my kop dink ek dat die kinders dalk nou op die plaas in jou huis gaan woon, maar ek het dit nerens gelees nie.
Geniet die pak en ook die uitpak en al die memories daarmee saam. Sterkte
Januarie 10, 2017 om 2:46 nm
Nee, jy het nie ‘n inskrywing gemis nie.
Om hierdie een te verduidelik, is nie so maklik nie. Geen emosionele of ander probleme nie. Dis net ‘n ingewikkelde storie. 🙂
Maar ek trek met my een voet dorp toe. Ons gaan baie pendel, dink ek. Kom ek noem dit ‘n tusseninfase. 🙂
Dankie, ons het nogals lank hier gewoon, maar ons is gereed vir die volgende stap.
Januarie 10, 2017 om 2:53 nm
Semi-aftree klink dit my. Sterkte daar.
Januarie 10, 2017 om 3:01 nm
Veronderstel om te wees maar ek dink ons gaan harder werk!
Soveel mense sê dat hulle hulle glad nie kan voorstel dat ons dorpenaars word nie. Eerstens sal ek moet leer om sagter te praat! En ek weet nie hoe ek met die dorp se blaffende honde gaan regkom nie.
Die mense wat so sê, het altyd so ‘n benoude giggellaggie saam met dit!
Ons sal moet leer om nie ons plaasmaniere daar uit te haal nie! Gits!
Januarie 10, 2017 om 3:29 nm
Klink na n lekker uitdaging!
Januarie 10, 2017 om 3:03 nm
Jy klink na ‘n agtermekaar vrou. Jy sal dan die horries kry as jy moet weet hoe ek pak as ons trek LOL. Sterkte daar.
Nee, geen horries nie en geen agtermekaar nie. Hoe nader dit aan die tyd raak, hoe deurmekaarder raak dit. Ek moet vroegtydig begin, dit maak my rustig, maar ek weet op die ou end is dit chaos, geen gedokumenteerdery nie. So elke boks wat reg gedoen word, is ek oor DANKBAAR!
Januarie 10, 2017 om 3:35 nm
Haha! Jy is steeds beter as vele ander wat ‘n dag of twee voor die tyd eers alles ingooi waar daar spasie te vinde is!
Januarie 10, 2017 om 3:44 nm
Jong, om ‘n plaashuis op te pak, is maar ‘n groot storie. En dit moet maar stewig verpak word want dit kom sommer op ‘n lorrie en ry op ‘n grondpad. En as ons anderkant aankom, staan ek soos ‘n verkeerskonstabel en sê net hierdiekant toe en daardiekant toe. 🙂
Januarie 10, 2017 om 4:14 nm
Sterkte! Ons trek elke paar jaar en het al ‘n hele paar ‘hacks’ aangeleer. Maar ek is seker daarvan dat plaas trek nie kinderspeletjies is nie. Geniet die nuwe seisoen.
Januarie 10, 2017 om 4:18 nm
Jy moet dalk ‘n paar geheimpies in my oor fluister!
Januarie 10, 2017 om 4:25 nm
Hmmm…ek het die horries nie ligtelik bedoel nie! Haha! Dis baie, hoe sal ek sê, ‘kontroversieël’. So ek sal nie vir enige iemand aanbevelings maak nie. Maar swartsakke speel hoofrol..en klere tussen die breekware! (Ons hou van verandering en dis hoekom ons gereeld trek. Bly nie vir ewig in dieselfde huis, ry elke week ‘n ander kar en my hare het al amper elke kleur van die reënboog gesien.)
Januarie 10, 2017 om 4:55 nm
Klere tussen breekware 🙂
Ek het op ‘n stadium baie getrek, maar het hier nou nogals lank gewoon. Het ook al slimmer geword oor jare. Haal bv laaie uit die kas en trek die laaie net so, pak nie alles eers uit nie! Maar dit werk net as ek nie te ver trek nie, dit sal nie agterop ‘n lorrie werk nie. So ek laai die laaie net so in my kar en loop steek hulle weer op hulle plek in aan die ander kant. Dis te sê as dieselfde laaikas weer in dieselfde kamer gaan staan! 🙂
Hierdie is dalk ‘n tydelike trek, so ek beplan nog bokse wat nie nou uitgepak gaan word nie, ook! Ek dink ek gaan ‘n jaar of wat sommer ‘kamp’!
Januarie 10, 2017 om 4:56 nm
Jy gee my nou ‘n idee! Dalk sommer kombuisvadoeke tussen die borde, dan hoef hulle nie ander kant eers gewas word nie.
Januarie 10, 2017 om 5:04 nm
Ja man, dit bespaar plek en die alewige gewas aan die anderkant. Ek gebruik altyd skoon klere, handdoeke ens om die breekgoed toe te draai. Sommige dekorstukke ook. Silwerskoon goed moet mos wragtig nie weer gewas word nie! Dit het my altyd uitgeput. Die skottelgoed aan die ander kant. Al my canvasses vou ek sommer in die gordyne toe. Moet in elk geval weer gestryk word aan die anderkant so why not! Die laaie-ding doen ek ook graag.
Januarie 10, 2017 om 5:24 nm
Sjoe! Jy help my BAIE! Baie baie dankie!
Januarie 10, 2017 om 5:38 nm
Groot plesier! X
Januarie 10, 2017 om 3:13 nm
So, ek is nie alleen in my trekfase nie. Ek trek net oorkant die rivier in, maar ek moes ook dringend my man en sy hond versoek om solank te oefen om minder raserig te wees, want ons gaan nou tussen mense woon. Ons was twee jaar lank alleen op die bult en het geen respek vir stilte nie. My man sê ek sal asseblief moet leer om AL my klere aan te trek voordat ek my slaapkamer verlaat. Lekker inpak – ek beskou dit as ‘n geleentheid om weer ‘n bietjie onnodig opgegaarde items te skenk.
Januarie 10, 2017 om 3:30 nm
Ja, sien, die onnodige opgegaarde items … uhm … hier’s BAIE van hulle! En die voornemens goed … sal maar sien hoe ver ek met hulle kom! Sterkte vir jou ook! AL DIE KLERE AAN! Ek sal daaraan ook iets moet doen!
Januarie 10, 2017 om 3:49 nm
Januarie 10, 2017 om 3:48 nm
En ek het geen woorde nie. Hoop regtig jy doen dit beter as ons, Toortsie. Dink jy gaan die dorpslewe baie geniet, en die ander aanpassings gaan maklik wees.
Januarie 10, 2017 om 4:00 nm
Dankie. Ek sal darem in die week nog redelik pendel en plaasvrou speel. 🙂
Januarie 10, 2017 om 6:09 nm
Ag dit klink na ‘n opwindende tyd. Sterkte vir die nuwe uitdaging en geniet die nuwe ondervindings
Januarie 10, 2017 om 6:51 nm
Januarie 10, 2017 om 9:15 nm
Sjoe maar jy klink heel georganiseerd op die oomblik. Ek het ook klere tussen waardevolle items gepak. Spesifiek al die truie wat ek saamgebring het hierheen het gehelp om alle waardevolle goedjies te beskerm. Nommers en wat in boxe is is ook baie belangrik. Dit help beslis. Simpatie met die groot trek aan die eenkant maar steeds aan anderkant baie opwindend ook.
Januarie 10, 2017 om 9:40 nm
Nuwe begin! Julle sal maak dat ek die spul wintersklere wat al in koffers is, loop uithaal en as verpakkingsmateriaal gebruik!
Januarie 10, 2017 om 11:24 nm
Dis rerig baie goeie verpakking vir glasware en skilderye!
Het jy toe spagettie wol vir jou poncho gebruik? Ek sien dis n Turkse wol wat hul vir patroon gebruik!
Januarie 11, 2017 om 7:13 vm
Ek kon nie Spaghetti wol kry nie. Ek hetvElle gebruik en ‘n hele verskeidenheid daarvan. Steeds die nr hekelpen wat voorgeskryf is. Dubble knit het ek 2 drade van geneem en chunky net so. Die blokke het toe te klein gekom, so ek het ekstra rye gehekel tot die blokke 42 cm elk was.
Januarie 11, 2017 om 9:27 nm
Aaa, het so gedink. Ek het die wol opgesoek aanlyn en het lus om die wol te bestel. Daar is n plek wat dit self maak wat nie te duur is nie.(Duur genoeg maar ek het rerig lus en probeer dit!) Dis darem maar n vreeslike dik hekelnaald!
Januarie 12, 2017 om 2:06 vm
Die hekelpen maak dat dit vinnig gaan.
Januarie 12, 2017 om 4:19 vm
Sal dit goed glo. Vandag al die hekelpen gekry!
Januarie 11, 2017 om 9:23 vm
Ek het ook gedink ek het iewers ‘n toortsie gemis omdat ek nie weet van die trek nie maar het nou op die kommentaar gesien dat ek nie een gemis het nie. Baie sterkte daarmee, sal die ‘posts’ dophou om agter die kap van die byl te kom wat die trekkery betref hehehe.
Januarie 11, 2017 om 6:24 nm
Jong, ek vertel baie, maar darem nie ‘alles’ nie! 🙂
Januarie 16, 2017 om 6:15 nm
Sjoe Toortsie, ek is reeds baie beindruk dat jy lysies maak op die rekenaar! My metode is oudtyds – ‘n nommer op elke boks en skryf in ‘n notaboeke wat binne in is. En skryf op elke boks watse vertrek. Klink vir my of jy alles goed onder beheer het. Baie sterkte – trek is nie vir sissies nie.
Januarie 16, 2017 om 6:47 nm
Jong, ek begin gewoonlik goed … maar soos die D dag nader kom raak die druk ook meer. Ek het vandag ‘n klompie boeke ingepak, ‘n klompie bokse boeke en dit lyk nie eers of iets gebeur het nie! (Nie gedokumenteer watter boeke in watter bokse nie, so soek sal ek soek!)
Januarie 17, 2017 om 9:55 vm
Mag ek iets in jou oor fluister? Ek het aanvanklik in ‘n boekie geskryf MAAR EK WEET NIE WAAR DIE BOEKIE IS NIE!
Januarie 18, 2017 om 12:20 nm
Hiehie – dit het my ook al oorgekom!! Net om hom weke later weer te vind…..
Januarie 18, 2017 om 3:42 nm
🙂 Hoop nie my rekenaar verdwyn nie!
Januarie 18, 2017 om 5:29 nm
Toortsie – jy lyk soos die blog ekspert hier. Ek wil ‘n aparte blog doen, een wat ek deel op facebook, en dus minder persoonlik is. As mense dit sou lees, sal hulle toegang het tot my Pixie blog ook?
Januarie 18, 2017 om 10:30 nm
Nee, hul sal net by daardie adres uitkom wat jy share. Hul kan natuurlik toevallig op hierdie een ook uitkom.
Januarie 19, 2017 om 5:23 nm
Baie dankie – ek het al begin beplan. Ek wil skryf in Engels, net om my brein aan die werk te kry. Na die hele vakansie van Afrikaans praat voel dit of ek nie my woorde kan uitkry as ek Engels praat nie! x
Januarie 18, 2017 om 10:32 nm
Darem sekerlik nie DIE ekspert nie! Ek het al meermale ‘n tweede blog begin, net om dit te stop ná ‘n ruk. So baie admin! Maar op die ou end doen jy soos dit vir jou die beste werk.
Januarie 30, 2017 om 1:07 nm
Tips vir trek. Klere wat hang gaan net so op die hangers. Lê plat op opgevoude kombers. Haal af en lê plat opmekaar oor kombers. Vou toe en dit ry op die kar se agtersitplek. Daar hang jy net op. klaar in regte volgorde.
Borde, Bakke ens draai jy in vadoeke, lappe en tafeldoeke toe.
Februarie 7, 2017 om 6:41 nm
Dankie! En hier kry ek jou kommentaar tussen die strooipos. Genade?
Terug pieng: Lysies werk nie vir my nie | Toortsie, Kameel en Bokbaaivygie se blog
Lewer kommentaar op skerpioentrapper Kanselleer die reaksie